Mohammad Sabah Ahmad, der tidligere var talsmand for den kontroversielle, aarhusianske moské, Grimhøjmoskeen, stiller op til Folketinget for Alternativet i Østjylland, skriver tv2.dk.

- Det er et parti, som kommer med mange gode ting. De arbejder med en ny politisk kultur og med nogle debatnormer, som jeg selv har arbejdet hen mod som debattør. De prøver at forstå - at komme med både fordele og ulemper, siger Mohammad Sabah Ahmad til TV 2.

Han nåede kun at være talsmand for Grimhøjmoskeen i tre dage tilbage i april 2014. Så stoppede han samarbejdet, da han ikke mente, at imamerne i moskeen var ærlige over for ham.

Siden har han blandt andet indkaldt til demonstration mod den islamistiske organisation Islamisk Stat.

Senest har han været i medierne, da han efter TV 2s meget omtalte dokumentarserie "Moskeerne bag sløret" udtalte, at klippene, hvor TV 2 filmer med skjult kamera, ikke viste et retvisende billede af, hvad der skete i moskeerne.

I dokumentaren ser man blandt andet imam Abu Bilal fra Gimhøjmoskeen sige, at "hvis en ægteskabsbryder, enten mand eller kvinde, begår hor, så er deres blod halal, og de skal dræbes ved stening. Hvis hun er jomfru, så er straffen piskeslag."

- Hvis imamen har gjort sit job rigtigt, så bør han også have forklaret kvinderne, at der er nogle bestemte rammer inden for islam, men at det ikke alt sammen er noget, der praktiseres i Danmark og andre lande, sagde Mohammad Sabah Ahmad i et efterfølgende interview på TV 2 News.

Han sagde samtidig, at ikke alle imamer er lige gode til at forklare sig.

Mohammad Sabah Ahmad mener, at en imam eller en præst skal svare, hvad der står i de religiøse tekster i stedet for at fortolke på dem.

- Hvis en kvinde kommer og spørger en imam om, hvad straffen ifølge islam er for utroskab, så skal han naturligvis følge koranens ord. Ellers er han hykler.

- Jeg anerkender, at stening findes i islam, som jeg har valgt som min religion. Jeg kan hverken tilføje eller fjerne noget i islam. Men det er ikke det samme som at sige, at man går ind for stening af kvinder, siger han og uddyber:

- Hvis de bliver spurgt om, hvad deres religion siger, så synes jeg, det er vigtigt, man er ærligt over for den religion, man repræsenterer som imam eller præst. Men jeg siger ikke, man skal følge religionens ord - det er en privat sag, siger Mohammad Sabah Ahmad til tv2.dk.